Gedagte vir die dag: Wag vir sy dagFoto: pixabay.com God is glad nie laat vir sy afspraak met die wêreld nie. Hy wil nie hê dat sommige mense verlore moet gaan nie. Hy wil hê dat almal hulle moet bekeer. (2 Petrus 3:9) Soms staan ek totaal stom oor God se groot geduld. Hoe op aarde kan Hy nog geduldig wees met ons mensdom waarvan ’n groot meerderheid soos satanskinders leef? Luister en lees dan net hoe bedrieg ons mekaar, hoe breek ons ander af en hoe stukkend maak ons hierdie wêreld van Hom! Hoekom maak Hy nie dan maar ’n einde daaraan nie? wonder ons. Die antwoord vind ons in die Woord wanneer Petrus sê: “Die Here is baie geduldig met ons. Gelukkig! Hy gee ons nog ’n kans om ons lewens behoorlik reg te kry. Kom ons gryp dit met albei hande aan” (2 Petrus 3:15). Ons Vader wil hê dat elke mens op aarde Hom as Heer en Heiland sal erken omdat Hy nie een mens verlore wil laat gaan nie. Kom ons bid en werk elke dag dat die wêreld God sal sien en hulle tot Hom sal bekeer … sodat sy wederkoms bespoedig kan word. Vader wat in die hemel is, laat u koninkryk asseblief kom.